Bokke skuif op na derde plek op wêreldranglysVan sewende na derde plek op Wêreldrugby se ranglys! Dit is wat die Springbokke se oorwinnings teen Engeland die afgelope twee Saterdae (in die stadium nog nie-amptelik) tot gevolg gehad het. Saterdag, nadat Ierland teen die Wallabies gewen het, moes die Bokke met Engeland afreken om by Skotland, Wallis, Engeland en Australië verby te skuif boontoe. Selfs al klop Wallis Saterdagaand die Poemas in Argentinië en Skotland vir die VSA, sal dit nie hulle huidige posisie verskans nie omdat die oorwinnings teen spanne sal wees wat heelwat onder hulle op die puntelys is. Die amptelike punte en plekke op die ranglys volgens die ietwat ingewikkelde formule sal Maandag eers bekend wees, maar die Bokke is nou derde ná Ierland, wat hulle tweede plek behou het deur die Wallabies Saterdagoggend SA tyd te klop, en Nieu-Seeland wat los voor in die eerste plek is.